Senekal: Boer vas ná geweld buite hofDuisende mense het opgeruk na die Senekal-landdroshof. ŉ Vrystaatse boer is in hegtenis geneem in verband met die geweld wat gister buite die landdroshof in Senekal uitgebreek het. Duisende mense het na die hof opgeruk waar die 21-jarige Brendin Horner, ŉ plaasbestuurder, se twee vermeende moordenaars in die hof verskyn het. Horner se liggaam is Donderdag op ŉ plaas in die Paul Roux-omgewing gevind. Sekwetje Mahlamba en Sekola Matlaletsa is kort daarna in verband met die moord in hegtenis geneem en het Dinsdag vlugtig in die hof verskyn. Gemoedere het egter begin oorkook en ŉ polisievoertuig buite die hof is onder meer aan die brand gesteek. Die oproer is intussen wyd veroordeel. Brig. Motantsi Makhele, Vrystaatse polisiewoordvoerder, het gesê ŉ senior offisier is ná die oproer aangewys om ŉ span te lei om die “uitbarsting van geweld” te ondersoek en diegene daarvoor verantwoordelik aan die pen te laat ry. “Die span het die werk voortgesit om diegene verantwoordelik vir sulke oproerige gedrag te identifiseer en dit het gelei tot die inhegtenisneming van ŉ 52-jarige man wat ŉ boer in Marquard is, maar in Senekal woon,” het Makhele gesê. Die boer word van opsetlike saakbeskadiging en openbare geweld beskuldig. Hy verskyn volgens Makhele binnekort in die Senekal-landdroshof. Die ondersoek duur voort en nog inhegtenisnemings gaan volgens die polisie binnekort volg. Lt.genl. Baile Motswenyane, Vrystaatse polisiehoof, het die ondersoekspan vir hul vinnige optrede geloof. “Ons glo dat voortgesette verhoudings tussen die polisie en boere, asook boeregemeenskappe, gaan help om dié saak op te los en te verseker dat geregtigheid geskied,” het Motswenyane gesê.